হেরে গিয়েছে কাংগ্রেস। হার মানতে হয়েছে রাহুল গাঁধী, হার্দিক পটেলরা। জিতেছে বিজেপি। কিন্তু সত্যিই কি জিতলেন নরেন্দ্র মোদী, অমিত শাহরা। দুই ভূমিপুত্রের ঘাম ঝরানো লড়াই দলকে ক্ষমতায় রেখে দিলেও এটাকে কখনওই বীরদর্পে জয় বলা যাবে না।
সত্যিই টি-টোয়েন্টি ম্যাচ খেললেন রাহুল গাঁধী। মোদী, শাহর ১৫০-এর টার্গেট, বুথ ফেরত সমীক্ষার রিপোর্ট সব ম্লান হয়ে গেল কংগ্রেসের লড়াইয়ের কাছে।
সকাল থেকে সমানে সমানে লড়াই নিঃসন্দেহে চিন্তায় রেখেছিল বিজেপি নেতাদের। এই রাজ্যে বিজেপির দুই সেনাপতি দিলীপ ঘোষ, মুকুল রায়রা অবশ্য সেই টেনশনের কথা স্বীকার করছেন না। দেশের দুই প্রান্তে থাকা দুই নেতার গলায় এক সুর— ‘জয় নিয়ে কোনও অনিশ্চয়তা ছিল না।’
রাজ্য সভাপতি দিলীপ ঘোষ ছিলেন রাজ্যেই। আর শীঘ্রই যাঁর জাতীয় দায়িত্ব পাওয়ার সম্ভাবনা সেই মুকুল রায় রইলেন নয়াদিল্লিতে। 
দিলীপ ঘোষ সকালে নিজের বাসভবনে বসে টানা নজর রেখেছেন টিভির দিকে। বেলায় বিজেপির অবস্থা কিছুটা স্থিতিশীল হলে আসেন রাজ্য দফতরে। সেখানে ততক্ষণে কিছু কর্মী, সমর্থক গুজরাত-বিজয় পালনের প্রস্তুতি নিচ্ছেন। তাঁরা স্বাভাবিক ভাবেই রাজ্য সভাপতিকে আবির মাখাতে, মিষ্টি খাওয়াতে আসেন। গ্রহণও করেন দিলীপ ঘোষ। সেই সঙ্গে বলেন, ‘‘অন্য রাজ্যের বিজয়ে আর কত দিন আমরা আনন্দ করব। এবার বাংলা জয়ের জন্য শপথ নিতে হবে। এবার বিজয় উৎসব হোক রাজ্যে।’’
গুজরাতে কোনও রকমে ক্ষমতা ধরে রাখাকে কি জয় বলা যায়? এমন প্রশ্নের উত্তরে বিজেপির রাজ্য সভাপতি এবেলা.ইন-কে বলেন, ‘‘গণতন্ত্রে জয় একজনেরই হয়। যে ক্ষমতায় আসে। তবে যে কোনও নির্বাচনে নানা রকম ইস্যু থাকে। এবার গুজরাতে ৪৯ শতাংশ ভোট পেয়েছে বিজেপি। এটাই আবার কখনও ৬০ শতাংশ হয়ে যেতে পারে।’’
রাজ্য বিজেপি কি একটু অক্সিজেন পেল? দিলীপ ঘোষের বক্তব্য, ‘‘রাজ্যে বিজেপি কর্মীরা প্রস্তুত। আর রাজ্যের শাসক দলও ক্ষমতা থেকে চলে যাওয়ার জন্য প্রস্তুত। এবার বাংলা।’’
অন্য দিকে সকাল থেকে নয়া দিল্লির ১৮১ নম্বর সাদার্ন এভিনিউয়ের বাংলোয় অনুগামীদের নিয়ে টিভিতে চোখ রেখে ছিলেন মুকুল রায়। চ্যানেল বদলে বদলে লাইভ রেজাল্ট দেখেছেন সদ্য বিজেপিত যোগ দেওয়া প্রাক্তন তৃণমূল কংগ্রেসের নম্বর টু।
গুজরাত নির্বাচনের জন্য তাঁরও অনেক অপেক্ষা ছিল। বিজেপি কেন্দ্রীয় নেতৃত্ব এর পরেই নজর দিতে পারে বাংলার দিকে। তাঁকে কোনও গুরুত্বপূর্ণ পদে অভিষিক্ত করতে পারে। একই সঙ্গে রাজ্য রাজনীতিতে নিজের গুরুত্ব তৈরি এবং তৃণমূল কংগ্রেসের উপরে আক্রমণ করার ক্ষেত্রেও গুজরাত নির্বাচনে পজেটিভ ফল দরকার ছিল মুকুল রায়ের।
ফল ঘোষণার শেষে মুকুল রায় এবেলা.ইন-কে বলে, ‘‘এই জয় প্রমাণ করল নরেন্দ্র মোদীর জনপ্রিয়তা এবং কেন্দ্রীয় সরকারের কাজে মানুষ খুশি।’’ কিন্তু এর প্রভাব কি পশ্চিমবঙ্গের রাজনীতিতে পড়বে? প্রশ্নের জবাবে মুকুল রায় বলেন, ‘‘তৃণমূল কংগ্রেস এবার সবরকম ভাবে চাপে পড়বে। অন্য দিকে, রাজ্যে বিজেপির শক্তি ক্রমশই বাড়বে। চলতি মাসেই দলের জনজাগরণ কর্মসূচি রয়েছে। তখনই রাজ্যবাসী তার টের পাবেন।’’